[**Kjære deltaker på konfirmantleir**](http://himmelhav.no/)

**Velkommen til**

***Konfirmantleir på Mjuklia***

*Velkommen til å være konfirmant i kirken og til å delta på leir på Mjuklia 10. – 13. august. Vi håper at du vil få en leir med mange fine opplevelser. Det er en stor gjeng som er med og forbereder leiren, både ungdommer og voksne. Vi gleder oss til å se deg på Mjuklia, og vi vil gjøre mye for at du skal trives. Når dere kommer, blir dere tatt imot av ungdomslederne våre som vil vise dere hvor dere skal bo. Alle får bo sammen med noen som dere kjenner, men i tillegg må dere være villige til å inkludere alle. Ingen skal stå utenfor! Menigheten din setter opp romfordelingen etter ønske fra deg. De jobber for å finne gode løsninger på innkvarteringen. Det bor seks til åtte på hvert rom, og alle rom har bad med dusj. Gi beskjed til menigheten hvis du har spesialønsker.*

*Leiren er for konfirmanter fra Selbu, Rennebu og Oppdal. Til sammen blir det ca. 90-100 med konfirmanter, ungdomsledere, ansatte i menighetene og i NMSU og musikere. Ungdommer som skal opp i 10 klasse er velkomne på leiren, og kan få litt oppgaver sammen med en eldre leder. Alle som er 16 år og eldre kan være ungdomsledere. Det vil også være noen frivillige voksne som er nattevakter eller som deltar med andre oppgaver. I tre dager skal vi leve det gode leirlivet sammen på et av Norges fineste leirsteder. Mjuklia er kjent for å ha et hyggelig vertskap og mye god mat.*

***Oppmøte på leirstedet er søndag 10. august kl. 15.00. Avreise onsdag 13. august ca. kl. 15.30.***

*Hver dag har vi aktiviteter i fritiden. En dag drar vi på tur til Buvatnet hvor vil griller, bader, spiller volleyball og leker. Her kan du også bruke kanoer og padlebrett. Leiren har en ansvarlig med livredningskurs, og alle ledere blir med og sørger for sikkerheten. Dere skal også få muligheten til å prøve aktivitetene på leirstede. Her er det zipline, bruskassestabling, boblefotball, frisbeegolf, innebandy og klatrevegg. Alle har voksne instruktører. Det er også en lærerik samhandlingsløype på Mjuklia hvor dere går i grupper.*

*For de som liker å danse, synge eller spille i band, så kan dere melde dere på her.* [*Opplæring på piano, bass, gitar, trommer, dans eller sang kan du velge i fritiden. Dyktige ungdommer vil undervise. Her må du kunne litt på forhånd på et av disse instrumentene. Alt av utstyr og instrumenter er på stedet. Hvis noen liker å synge og lede sang på en scene eller i en kirke, så er dette noe for deg.*](http://himmelhav.no/)

*Det er også mulig å være med på ”Mjuklia-talenter”, en uhøytidelig talentkonkurranse. Alle kan være stjerner for en dag.. Ta ev. med deg den sangen du ønsker å synge og utstyr til opptreden. Våre gode musikere på leiren spiller til når du/dere synger. De spiller til absolutt alt. Har du talent innen band, sang, torader, fiolin, fløyte, dans, drama eller noe annet som gjør seg på en scene, så vil vi gjerne vite om deg. Du får øve med våre ledere. Du melder deg på når du er på Mjuklia. Dette blir gøy!*

[**Pakkeliste**](http://himmelhav.no/)

* *Sovepose, strekklaken til seng 90 cm bred og egen pute og putevar.*
* *Treningstøy, joggesko, ev. fotballsko, klær til aktiviteter ute*
* *Shorts, langbukse, undertøy, nattøy, t-skjorter, sokker*
* *Badetøy, håndklær, toalettsaker og såpe*
* *Solkrem og sittepute. Vi er ute og spiser når været er bra. Alle sitter på gressbakken. >*
* *Ekstra sko (i tilfelle du blir våt)*
* *Varm genser og noe vindtett til kveldene. Vi har program ute.*
* *Regntøy, ev. støvler*
* *Plastflaske til vann. Viktig å ha med seg hele tiden*
* *Kopp. Vi har en miljøvennlig leir. Brukes ute og på tur.*
* *Blyant/penn. Bibel eller Det Nye Testamentet (noen får Bibel av menigheten)*
* *Instrument, f.eks. gitar eller fløyte (dette skaper miljø, men er helt frivillig)*
* *Liten sekk til å ha utstyr i på dagstur*

*Vi har “Globaldag” en ettermiddag, og her skal vi ha et stor «marked» hvor vi selger kaker, sveler, og har mange morsomme aktiviteter og leker som du kan delta på. For å få inn penger til vårt skoleprosjekt for fattige barn og ungdommer på* ***Madagaskar****, så kan du kjøpe lapper i en «bank» på leiren, som du etterpå bruker på markedet. Veldig flott hvis du kan ha med ca. 100,- kr. til denne aktivitetsdagen, hvor du kan gjøre noe for andre. Du kan betale kontant eller med kort. Vi har en kortterminal. Vipps kan også brukes.*

*Ellers trenger du minimalt med lommepenger. Maks 200,- kr. Leirstedet selger brus og litt snacks. Du kan også ta med deg godteri i bagasjen. Det serveres mye god mat på leiren som vi vet at ungdom liker, så du kan klare deg med lite penger.*

*Viktig med navn på mest mulig av det du har med deg.*

*Konfirmantleiren ønsker å ha mobilfri tid store deler av dagen. Derfor har vi mobilhotell for din mobil. Hver morgen legges mobilen i en eske med navnet ditt, og den oppbevares på et trygt sted. Du får den utlevert når det er aktivitetstid. Det legges ned mye arbeid i å lage et hyggelig og lærerikt program på leiren. Dette vil vi at du skal oppleve. Du skal i løpet av leiren gjennomføre 20 timer med konfirmantundervisning på en spennende og variert måte. Dette blir best uten mobilen.*

***Hvem kan jeg kontakte hvis jeg har spørsmål?***

*Hvis du lurer på noe, så er det fint om du kontakter ansatte i din menighet. Vi i NMSU er også tilgjengelige gjennom sommeren hvis du trenger å få svar på dine spørsmål. Vi må vite om du trenger noe spesialmat. Alt legges til rette her med glutenfri og laktosefri mat og ellers hva du trenger..*

*Under leiren er det ansatte i menigheten som foresatte må kontakte ved behov.*

*******Leiren på Mjuklia er et samarbeid mellom menighetene og barne- og ungdomsorganisasjonen til Det norske misjonsselskap (NMSU). NMSU stiller med musikere, sangere og flere erfarne unge ledere som skal lede aktiviteter og smågrupper.*

**Samarbeid NMSU og menighetene**

***Konfirmantleir på Mjuklia***

*Leiren er tilrettelagt for alle, uansett funksjonsnivå. Ta kontakt med presten eller en annen konfirmantansvarlig i din menighet hvis det er noe vi må ta hensyn til. Vi har unge voksne ledere som vil være tett på de som trenger det. Konfirmantopplegget er åpent for absolutt alle, og vi gjør alt vi kan for å inkludere deg som lurer på om dette er noe for deg. Alle konfirmanter tilhører en gruppe under hele leiren med en gruppeleder. Den består av ungdommer fra flere menigheter. Dere kommer til å bli som en liten «familie» midt i leiren. Her får du nye venner! Ingen skal gå alene på leiren.*

***Lokallag i NMSU***

*Menigheten i Oppdal har et lokallag hos NMSU. Hva vil det si til å være medlem i NMSU?*

* *Medlemsskapet gjelder for kun ett år, dvs. så lenge en er konfirmant, men at en kan fortsette å være medlem hvis en ønsker det – men da må en melde seg inn på nytt.*
* *Medlemsskapet gir menighetene tilgang til å benytte de ressurser NMSU stiller til disposisjon og gir oss mulighet til å arrangere konfirmantleirer med høy kvalitet.*
* *Ved å være medlem i NMSU får du gode rabatter på leiren. NMSU får statlig støtte etter hvor mange som er medlemmer, og da kan vi lage rimelige leirer. Slik er reglene for alle barne- og ungdomsorganisasjonene. Du får også tilbud om gjensynstreff og ungdomshelger på Mjuklia til medlemspris. Medlemspris for leiren: 2650,- inkl. alt. Pris ikke-medlem kr. 3050,-.*

*Jeg melder meg på konfirmantleiren*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(Deltaker)*

*Jeg godkjenner at \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(navn på deltaker) blir medlem i NMSU og i lokallaget NMSU Oppdal. Kr. 50,- pr.* år. Kr. 100,- for 2025 – 2026.

*Signatur fra foresatt \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

[**Vi gleder oss til å møte deg på leir!**](http://himmelhav.no/)

Med vennlig hilsen

alle ansatte fra menighetene

**Åse Mari Kessel**

Hovedleder fra NMSU

Tlf. 901 41 225 ase.mari.kessel@nmsu.no